António Zambujo

António José Rodeia Zambujo (Beja, 1975eko irailaren 19a) portugaldar musikaria da. 

 Biografia eta ibilbidea 
António Zambujo Bejan jaio zen, Alentejo Beherean, 1975eko irailaren 19an.

Bere familiaren historia eta jatorria dela eta, txikitatik egon da lotuta Alentejoko kantu tradizionalarekin eta, oro har, musikarekin. 8 urterekin hasi zen Klarinetea ikasten, Alentejo Behereko Kontserbatorioan debuta eginez. Txikitatik ere Fadoari lotutako izenek liluratu zuten, besteak beste, Amália Rodrigues, Alfredo Marceneiro eta João Ferreira-Rosak.

16 urterekin Lisboara joan zen bizitzera, musikan aurrera egiteko. Mário Pacheco portugaldar gitarra- konpositoreak Alfamako Clube do Fado-n jotzera gonbidatu zuen.

Handik gutxira, 2000. urtean, Filipe La Feriak zuzendutako "Amália" musikalaren aktore taldean sartu zen Teatro Politeama-n. Musikal honetan Francisco da Cruzen papera egin zuen, Amáliaren lehen senarrarena.

2002an bere lehen lana ("O Mesmo Fado") argitaratu zuen Ocarina argitaletxeak. 

"Fadoko ahots berri onenaren" saria ere irabazi zuen.

2004an Sr. Vinho fado etxean hasi zen abesten. Eta Portugalgo kontzertuez gain, aldizka, Toronto, Paris, Sarajevo edo Zagreb bezalako hirietan aritu zen .

2006an Amália Rodrigues saria jaso zuen "Gizonezko Fado abeslari onenaren" kategorian eta Calouste Gulbenkian Fundazioak Londresko Atlantic Waves Festival-era gonbidatu zuen. Hurrengo urtean "Outro Sentido" kaleratu zuen. Ondoren, "Guia" (2010), "Quinto" (2012), "Lisboa 22:38 - Ao Vivo no Coliseu" (2013), Rua Emenda (2014), "Até Pensei Que Fosse Minha"  (Chico Buarqueri omenaldia, 2016), "Do Avesso" (José Afonso Sariaren irabazlea, 2018), "Voz e Violão" (2021) eta "Cidade" (2023) diskoak etorri ziren.

2015eko ekainaren 9an Aníbal Cavaco Silvak (Portugalgo Errepublikako XIX. presidenteak) Henrike Infantearen Ordenako komandante izendatu zuen. 

Gaur egun, oso abeslari ezaguna da Brasilen. Herrialde horretako abesti askoren bertsioekin arrakasta izan zuen eta Roberta Sá, Chico Buarque de Holanda, Ney Matogrosso, Ivan Lins eta Zé Renato bezalako abeslari brasildarrekin emanaldiak izan zituen. Galiziako artistekin ere maiz agertzen den abeslaria da, hala nola Uxía edo Xosé Manuel Budiñorekin, baina baita Galizian bizi diren beste herrialde batzuetako artistekin ere. Adibidez, Paulo Silva edo Sérgio Tannus brasildarrekin, edo baita Aline Frazão angolarrarekin ere .

2019an RTP1eko The Voice Portugal programako tutore bihurtu zen. Urte berean, "Sem Palavras" abestia Portugeseko abesti onenaren Latin Grammy sarirako izendatu zuten.

 Bizitza pertsonala 
António Zambujok bi seme ditu: Diogo, 1999an jaioa eta João, 2010ean.

 Diskografia 

 O mesmo Fado (2002)
 Por meu Cante (2004) CDa
 Outro Sentido (2007) CDa
 Guia (2010) CDa
 Quinto (2012) CDa
 Lisboa 22:38 - Ao Vivo no Coliseu (2013) CDa
 Rua Da Emenda (2014) CD 
 Até Pensei que Fosse Minha (2016) (CD), non Chico Buarqueren abestiak interpretatzen dituen 
 Do Avesso (2018) CDa
 Voz e Violão (2021) CD 
 Cidade (2023) CD 

 Erreferentziak 

 Kanpo estekak 


Kategoria:Bejatarrak
Kategoria:Fado abeslariak
Kategoria:Portugalgo musikariak
Kategoria:Portugesezko abeslariak